
             Nr.23/220/2003

BIROUL PERMANENT

AL

CAMEREI DEPUTAŢILOR



Vă trimitem, alăturat, Raportul asupra proiectului de Lege pentru ratificarea Acordului privind amendarea Acordului Central European de Comerţ Liber, (C.E.F.T.A.), Cracovia, 21 decembrie 1992, semnat la Bled la 4 iulie 2003, trimis spre dezbatere şi avizare Comisiei pentru industrii şi servicii cu adresa nr.692 din 6 noiembrie 2003, înregistrat cu nr.23/220/2003.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István Antal

                 Nr.23/220/2003

RAPORT

asupra proiectului de Lege pentru ratificarea Acordului privind amendarea Acordului Central European de Comerţ Liber, (C.E.F.T.A.), Cracovia, 21 decembrie 1992, semnat la Bled la 4 iulie 2003


În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere în fond, cu proiectul de Lege pentru ratificarea Acordului privind amendarea Acordului Central European de Comerţ Liber, (C.E.F.T.A.), Cracovia, 21 decembrie 1992, semnat la Bled la 4 iulie 2003, transmis cu adresa nr.692 din 6 noiembrie 2003 şi înregistrat cu nr.23/220/2003.



Acest proiect de lege a fost adoptat de Senat în şedinţa din 3 noiembrie 2003.



Cu adresa nr.1322 din 12 septembrie 2003, Consiliul Legislativ a avizat favorabil proiectul de lege.



Cu adresa nr.33/692/2003, Comisia pentru politică externă a avizat favorabil proiectul de lege în forma adoptată de Senat.



Prezentul proiect de lege are ca obiect de reglementare ratificarea unui acord privind amendarea Acordului Central European de Comerţ Liber.



Conform obligaţiilor asumate la capitolul 26 - Relaţii externe în cadrul negocierii aderării la UE, viitoarele state membre trebuie, printre altele, să se retragă din acordurile internaţionale care nu sunt cuprinse în aquisul comunitar, cum este şi CEFTA.



Din punct de vedere procedural, ţările ce urmează să adere la UE au, conform prevederilor articolului 41 al CEFTA, obligaţia să notifice celorlalte Părţi CEFTA retragerea lor din Acord cu 6 luni înainte de data aderării (dat fiind că termenul stabilit pentru Ungaria, Polonia, Slovacia, Slovenia şi Cehia este de 1 mai 2004, data notificării denunţării Acordului ar urma să fie 1 noiembrie 2003).



Acordul privind amendarea Acordului Central European de Comerţ Liber a fost semnat la Bled, Republica Slovenia, în data de 4 iulie 2003, cu ocazia reuniunii anuale a Comitetului Mixt al CEFTA.



Propunerea de modificare cuprinsă în proiectul Acordului privind amendarea CEFTA este în concordanţă cu interesele comerciale ale părţii române şi poate fi, de asemenea, utilizată şi în perspectiva aderării României la UE în orizontul anului 2007.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 11 noiembrie 2003.



La lucrările comisiei au participat, ca invitaţi, în conformitate cu prevederile art.51 şi 52 din Regulamentul Camerei Deputaţilor, domnul Mitu Adrian - subsecretar de stat la Ministerul Economiei şi Comerţului.



După dezbateri, membrii comisiei au hotărât, cu unanimitate de voturi, ca proiectul de Lege pentru ratificarea Acordului privind amendarea Acordului Central European de Comerţ Liber, (C.E.F.T.A.), Cracovia, 21 decembrie 1992, semnat la Bled la 4 iulie 2003 să fie supus, spre dezbatere şi adoptare, plenului Camerei Deputaţilor în forma adoptată de Senat.



La lucrările comisiei au fost prezenţi 16 deputaţi din totalul de 25 membri ai comisiei.



În raport de obiectul şi conţinutul său, proiectul de lege face parte din categoria legilor ordinare.

                   PREŞEDINTE,                                       SECRETAR,

                     István Antal                                          Aurelia Vasile

Consilier,

Viorela Gondoş

